संघीय संसदको बर्खे अधिवेशनको अन्तिम दिन नेपाल कम्युनिष्ट पार्टी (नेकपा) का वरिष्ठ नेता माधवकुमार नेपालले आफ्नै पार्टीको सरकारमाथि निर्मम प्रहार गरे। नेता नेपाल जसरी आफ्नै दलको सरकारमाथि जाइलागेका थिए, त्यो संसदीय अभ्यास भएका मुलुकहरूमा अत्यन्त दुर्लभ रूपमा देख्न सकिने परिघटना हो। सत्तापक्षका नेपालले सरकारको १८० डिग्रीको ‘पानोरामिक’ आलोचना गरेपछि उनी पछि बोल्ने पालोमा रहेका प्रतिपक्षी सांसदहरू निरुपाय झैं बनेका थिए। जुन जोश, कटाक्ष र दृष्टान्तका फेहरिस्त सहित नेपाल रोष्ट्रममा पेश भएका थिए, उनी पछि बोल्ने प्रतिपक्षी सांसदका निम्ति कुनै शब्द बाँकी रहेन।
